ภาวะติดเชื้อในคนไข้เคมีบำบัดหรือรังสีรักษา เกิดขึ้นได้อย่างไร
ภาวะติดเชื้อในคนไข้เคมีบำบัดหรือรังสีรักษา เกิดขึ้นได้เนื่องจากการรักษาด้วยวิธีการเหล่านี้ มีผลต่อเซลล์ร่างกายที่ทำหน้าที่สร้างภูมิคุ้มกันต้านทานโรค โดยเฉพาะเซลล์ไขกระดูก โดยยาเคมีบำบัดและรังสีรักษาจะทำให้เซลล์ไขกระดูกเกิดบาดเจ็บ และมีจำนวนเซลล์ลดลง โดยเฉพาะเซลล์เม็ดเลือดขาว ซึ่งมีหน้าที่ให้ภูมิคุ้มกันต้านทานการติดเชื้อโรคทุกชนิดโดยตรง ดังนั้นผู้ป่วยโรคมะเร็งที่ได้รับยาเคมีบำบัดหรือรังสีรักษา จึงมักมีภูมิคุ้มกันต่านทานโรคและมีภาวะเม็ดเลือดขาวต่ำกว่าคนปกติทั่วไป ดังนั้นจึงมีโอกาสติดเชื้อได้ง่ายกว่าคนปกติทั่วไป และโดยเฉพาะอย่างยิ่งเมื่อได้รับการรักษาร่วมกันทั้งยาเคมีบำบัดและรังสีรักษา

การติดเชื้อที่เกิดจากภาวะเม็ดเลือดขาวต่ำ เป็นการติดเชื้อที่เกิดได้จากเชื้อโรคทุกชนิดทั้ง แบคทีเรีย โรคเชื้อรา โรคติดเชื้อไวรัส โรคติดเชื้อสัตว์เซลล์เดียว โรคติดเชื้อปรสิต แต่พบบ่อยที่สุด คือ ติดเชื้อแบคทีเรีย รองลงไป คือ โรคติดเชื้อรา การติดเชื้อในภาวะมีเม็ดเลือดขาวต่ำ มักเป็นการติดเชื้อที่รุนแรงจนเป็นสาเหตุถึงตายได้ในอัตราค่อนข้างสูงและอย่างรวดเร็ว เพราะมักลุกลามเป็นภาวะติดเชื้อในกระแสเลือดภาวะพิษเหตุติดเชื้อได้ง่าย

ดังนั้น ภาวะติดเชื้อในคนไข้เคมีบำบัดหรือรังสีรักษา จึงเกิดขึ้นได้จากการที่มีภูมิคุ้มกันต้านทานโรคต่ำ อันเนื่องมาจากผลของการรักษาด้วยยาเคมีบำบัดหรือรังสีรักษา
อายุรศาสตร์ (อายุรศาสตร์) - Internal Medicine